กรุงไทยแจงแก้ข้อมูลรับ5พันบาท ไม่ได้ทุกคน
กรุงไทยแจงแก้ข้อมูลรับเงิน 5 พันบาท ได้เฉพาะคนที่ลงทะเบียนไม่สำเร็จเท่านั้น


4 เม.ย. 2563

ธนาคารกรุงไทย ได้ชี้แจงว่า การแก้ไขข้อมูลเพิ่มเติมการลงทะเบียนรับเงิน 5,000 บาท เป็นเวลา 3 เดือน ผ่านเว็บไซต์ www.เราไม่ทิ้งกัน.com ถ้ายกเลิกการลงทะเบียนแล้ว จะลงทะเบียนใหม่ไม่ได้ และผู้ที่ลงทะเบียนแล้ว แต่ต้องการแก้ไขข้อมูลขอให้รอ sms หรือ email แจ้งว่าข้อมูลไม่ถูกต้องก่อน จึงจะสามารถกลับไปแก้ไขได้
ก่อนหน้านี้ นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลังเปิดเผยความคืบหน้าการเปิดรับลงทะเบียนตามมาตรการเยียวยา 5,000 บาท (3 เดือน) ตั้งแต่วันเสาร์ที่ 28 มีนาคม 2563 มีผู้มาลงทะเบียนแล้ว 23.4 ล้านราย (ณ สิ้นวันที่ 2 เมษายน 2563) โดยการลงทะเบียนในแต่ละวันสรุปได้ ดังนี้
28 มีนาคม 2563 จำนวน 8.5 ล้านราย
29 มีนาคม 2563 จำนวน 10.2 ล้านราย
30 มีนาคม 2563 จำนวน 2.3 ล้านราย
31 มีนาคม 2563 จำนวน 1.1 ล้านราย
1 เมษายน 2563 จำนวน 7.2 แสนราย
2 เมษายน 2563 จำนวน 6.6 แสนราย
ในภาพรวมจำนวนผู้มาลงทะเบียนในแต่ละวันมีแนวโน้มลดลงอย่างต่อเนื่อง และในช่วงเวลากลางคืนมีปริมาณการเข้าใช้งานน้อยดังนั้นตั้งแต่วันที่ 4 เมษายน 2563 เว็บไซต์ www.เราไม่ทิ้งกัน.com จะเริ่มปรับเวลาการลงทะเบียนใหม่เพื่อพัฒนาการให้บริการที่ดียิ่งขึ้น โดยจะเปิดรับลงทะเบียนเฉพาะในช่วงเวลา 06.00 - 23.59 น. ของทุกวัน
นอกจากนี้ สำหรับผู้ที่ลงทะเบียนผิดพลาดคลาดเคลื่อนจากความเป็นจริง ระบบจะเปิดให้ยกเลิกการลงทะเบียนได้ตั้งแต่วันที่ 4 เมษายน 2563 เช่นเดียวกัน
ทั้งนี้ ในส่วนของผู้ลงทะเบียนที่ให้ข้อมูลถูกต้องครบถ้วน ผ่านการตรวจสอบและคัดกรองตามหลักเกณฑ์ที่กำหนดแล้ว จะมีการทยอยส่ง SMS เพื่อแจ้งผลการลงทะเบียนทั้งผู้ที่ได้รับสิทธิและไม่ได้รับสิทธิตั้งแต่วันที่ 8 เมษายน 2563 เป็นต้นไปในการนี้ ผู้ได้รับสิทธิขอให้รอรับเงินโอนเข้าบัญชีหรือพร้อมเพย์ที่ได้ลงทะเบียนไว้ส่วนผู้ที่ไม่ได้รับสิทธิสามารถเข้าไปตรวจสอบสาเหตุได้ที่ www.เราไม่ทิ้งกัน.com
Call Center ธนาคารกรุงไทย จำกัด (มหาชน) โทร. 02-111-1144
สำนักงานเศรษฐกิจการคลัง โทร. 0 2273 9020 ต่อ 3421, 3422, 3423, 3424, 3425, 3427, 3429, 3430, 3572 (ในวันและเวลาราชการ)